CELEX: 62009TN0396
Language: sk
Date: 2009-10-06 00:00:00
Title: Vec T-396/09: Žaloba podaná 6. októbra 2009 — Vereniging Milieudefensie en Stichting Stop Luchtverontreiniging Utrecht/Komisia

5.12.2009   
            
            
               SK
            
            
               Úradný vestník Európskej únie
            
            
               C 297/28
            
         Žaloba podaná 6. októbra 2009 — Vereniging Milieudefensie en Stichting Stop Luchtverontreiniging Utrecht/Komisia
   (Vec T-396/09)
   2009/C 297/41
   Jazyk konania: holandčina
   
      Účastníci konania
   
   
      Žalobcovia: Vereniging Mileudefensie (Amsterdam, Holandsko) a Stichting Stop Luchtverontreiniging Utrecht (Utrecht, Holandsko) (v zastúpení: A. van den Biesen, advokát)
   
      Žalovaná: Komisia Európskych spoločenstiev
   
      Návrhy žalobcov
   
   
               —
            
            
               určiť, že žaloba je dôvodná,
            
         
               —
            
            
               zrušiť rozhodnutie Komisie K(2009) 6121 z 28. júla 2009 napadnuté vo veci samej,
            
         
               —
            
            
               zaviazať Komisiu, aby vecne posúdila žiadosť o vnútorné preskúmanie v lehote, ktorú stanoví Súd prvého stupňa,
            
         
               —
            
            
               zaviazať Komisiu na náhradu trov konania.
            
         
      Žalobné dôvody a hlavné tvrdenia
   
   Žalobcami sú dve holandské environmentálne organizácie, ktoré požiadali žalovanú podľa článku 10 ods. 1 nariadenia č. 1367/2006 (1) o preskúmanie skoršieho rozhodnutia Komisie K(2009) 2560 zo 7. apríla 2009, ktorým Komisia súhlasila s predĺžením lehoty na splnenie povinností zlepšenia kvality ovzdušia, ktoré Holandsku vyplývajú zo smernice 2008/50/ES (2) Žalobcovia napádajú rozhodnutie Komisie, ktorým vyhlásila ich žiadosť na preskúmanie skoršieho rozhodnutia adresovaného Holandsku za neprípustnú.
   Žalobcovia na podporu ich žaloby predovšetkým uvádzajú, že Komisia sa v napadnutom rozhodnutí neodvolala na obmedzenie pôsobnosti nariadenia č. 1367/2006 uvedené v článku 2 ods. 1 písm. c) a v dôsledku toho rozhodnutie zo 7. apríla 2009 nebolo prijaté v rámci výkonu zákonodarnej právomoci.
   Žalobcovia ďalej uvádzajú, že rozhodnutie zo 7. apríla 2009 má len individuálne záväzný charakter a nie je všeobecne záväzné.
   Napokon žalobcovia uvádzajú, že pokiaľ ustanovenie sekundárneho práva Spoločenstva nie je v súlade s Aarhuským dohovorom schváleným Radou (3), treba dotknuté ustanovenie vykladať v súlade s týmto dohovorom, a ak to nie je možné, musia orgány a inštitúcie Spoločenstva priamo uplatniť dohovor. Žalobcovia sa domnievajú, že z tohto dôvodu sa neuplatní článok 2 ods. 1 písm. g) nariadenia č. 1367/2006.
   
      (1)  Nariadenie Európskeho parlamentu a Rady (ES) č. 1367/2006 zo 6. septembra 2006 o uplatňovaní ustanovení Aarhuského dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia na inštitúcie a orgány Spoločenstva (Ú. v. EÚ L 264, s. 13).
   
      (2)  Smernica Európskeho parlamentu a Rady 2008/50/ES z 21. mája 2008 o kvalite okolitého ovzdušia a čistejšom ovzduší v Európe (Ú. v. EÚ L 152, s. 10).
   
      (3)  Rozhodnutie Rady 2005/370/ES zo 17. februára 2005 o uzavretí v mene Európskeho spoločenstva Dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia (Ú. v. EÚ L 124, s. 1).